b'\n_START_ARTICLE_\nMuckross House\n_START_PARAGRAPH_\nMuckross House (irsko Teach Mhucrois) je na majhnem polotoku Muckross med jezeroma Muckross in Lough Leane, dveh od Killarneyjskih jezer, 6 kilometrov od mesta Killarney v grofiji Kerry na Irskem. Leta 1932 sta ga irskemu narodu darovala William Bowers Bourn in Arthur Rose Vincent. Tako je postal prvi narodni park v Irski svobodni dr\xc5\xbeavi (zdaj Republika Irska) in je bil podlaga za dana\xc5\xa1nji narodni park Killarney.\n_START_SECTION_\nZgodovina\n_START_PARAGRAPH_\nMuckross House je dvorec, ki ga je zasnoval britanski arhitekt William Burn, zgrajen je bil leta 1843 za Henryja Arthurja Herberta in njegovo \xc5\xbeeno, slikarko akvarelov Mary Balfour Herbert._NEWLINE_Ima 65 sob in je bil zgrajen v tudorskem slogu. Obse\xc5\xbene izbolj\xc5\xa1ave so bile narejene v petdesetih letih 20. stoletja ob pripravah na obisk kraljice Viktorije leta 1861, kar je povzro\xc4\x8dilo finan\xc4\x8dne te\xc5\xbeave dru\xc5\xbeine Herbert, ki je morala  prodati nepremi\xc4\x8dnino. Leta 1899 jo je kupil Arthur Guinness, prvi baron Ardilaun, ki je \xc5\xbeelel ohraniti dramati\xc4\x8dno pokrajino. Sam v hi\xc5\xa1i ni \xc5\xbeivel, ampak jo je dal v najem bogati skupini kot lovsko ko\xc4\x8do._NEWLINE_Avgusta 1911, malo pred prvo svetovno vojno, je bil dvorec s posestmi znova prodan Williamu Bowersu Bournu, bogatemu kalifornijskemu rudarskemu magnatu. Z \xc5\xbeeno sta jo kot poro\xc4\x8dno darilo dala svoji h\xc4\x8derki Maud in njenemu mo\xc5\xbeu Arthurju Rosu Vincentu. Par je \xc5\xbeivel v njej do leta 1929, ko je Maud umrla zaradi plju\xc4\x8dnice._NEWLINE_Leta 1932 so se njeni star\xc5\xa1i in zet Arthur Vincent odlo\xc4\x8dili, da bodo dvorec in 11.000 hektarjev zemlji\xc5\xa1\xc4\x8d podarili dr\xc5\xbeavi. Tako je bil ustanovljen Spominski park Bourne-Vincent, ki je postal prvi narodni park v Republiki Irski. Iz njega se je oblikoval dana\xc5\xa1nji narodni park Killarney. V poznej\xc5\xa1ih letih je bil park precej raz\xc5\xa1irjen s pridobitvijo zemlji\xc5\xa1\xc4\x8d nekdanjega posestva grofa Kenmara.\n_START_SECTION_\nOd srede 20. stoletja\n_START_PARAGRAPH_\nDvorec je postal muzej. Sobe in pohi\xc5\xa1tvo dajejo dober vtis o \xc5\xbeivljenju plemstva v 19. in v za\xc4\x8detku 20. stoletja. Velike sobe imajo visoke strope, stene krasijo slike, tapiserije in lovske trofeje._NEWLINE_Ker je Killarney pomembno turisti\xc4\x8dno sredi\xc5\xa1\xc4\x8de zahodne Irske, so bile v dvorcu in okoli njega zgrajene \xc5\xa1e druge zanimivosti. Glavna stavba ima poleg restavracije \xc5\xa1e lon\xc4\x8darsko delavnico in tkalnico. Zunaj so lepi, ve\xc4\x8dinoma z vrtnicami okra\xc5\xa1eni vrtovi. Leta 2000 je bil dodan Walled Garden Centre._NEWLINE_Veliko prej so bile urejene tradicionalne kmetije, na katerih je prikazano vsakdanje \xc5\xbeivljenje irskega pode\xc5\xbeelskega prebivalstva v 1930-ih in 1940-ih letih z zgodovinsko kmetijsko opremo z opisi, poleg tega pa so najeti kmetje, ki obdelujejo zemljo s to staro opremo._NEWLINE_Center Muckross House in Walled Garden sta odprta vse leto. Samo za bo\xc5\xbei\xc4\x8dne praznike hi\xc5\xa1a ostane zaprta. Tradicionalna kmetija je v zimskih mesecih zaprta za obiskovalce in se po navadi ponovno odpre v marcu._NEWLINE_Posebno privla\xc4\x8dni so izleti, kot je prevoz s ko\xc4\x8dijo v obse\xc5\xbena obmo\xc4\x8dja narodnega parka. \xc5\xbdelja donatorja, da bo vrt postal najve\xc4\x8dje igri\xc5\xa1\xc4\x8de na svetu, bi lahko postal resni\xc4\x8dnost.\n_START_SECTION_\nZanimivosti\n_START_PARAGRAPH_\nRudolf Erich Raspe, znan po satiri\xc4\x8dnih zgodbah Dogodiv\xc5\xa1\xc4\x8dine barona Munchhausna, je pokopan v bli\xc5\xbeini dvorca na pokopali\xc5\xa1\xc4\x8du Killeaghy v anonimnem grobu za reve\xc5\xbee. Medtem ko je svetoval lastniku dvorca o razvoju rudnikov bakra, ki naj bi le\xc5\xbeali na posesti, je zbolel za \xc5\xa1krlatinko in umrl novembra 1794._NEWLINE_Na sprednji vstopni poti je name\xc5\xa1\xc4\x8denih precej trofejnih glav, tudi ogromno rogovje irskega jelena (izumrlega), ki je bilo najdeno v lokalnem barju.'